Model dalk blind ná tatoe skeefloop | Maroela Media
Catt Gallinger voor die tatoe. Foto: Via Facebook
'n Kanadese model voer 'n veldtog om ander mense te waarsku nadat 'n oogtatoeëring skeefgeloop het. Die sig in haar een oog is wasig en 'n pers vloeistof het daaruit gekom.
Catt Gallinger (24) van Ottawa het verlede week op haar Facebook-blad gesê sy het vier weke gelede besluit om 'n sklera-tatoe te kry. Die prosedure verander die kleur van die wit deel om die iris (reënboogvlies) van 'n mens se oog, berig CBS Miami.
Weke ná die prosedure het die sig in haar regteroog begin wasig word en 'n pers vloeistof het uit dié oog gevloei. Sy het haar toe tot sosiale media gewend om ander mense te waarsku om hul "huiswerk te doen" voor hulle iemand toelaat om die prosedure toe te pas. "Ek wil nie hê dit moet met ander mense gebeur nie," het sy gesê.
Gallinger verduidelik haar probleem is veroorsaak deur onverdunde ink, te veel inspuitings en 'n spuitnaald wat nie dun genoeg was nie.
Sy het in nog 'n Facebook-plasing gesê sy geen begeerte om weer modelwerk te doen nie.
Gallinger neem intussen antibiotika in 'n poging om irritasie en swelling in haar oog te beveg. Sy kan heeltemal blind word as die behandeling nie werk nie.